Дакладчыкі падчас Школы маладых фалькларыстаў часта праводзілі беларускія паралелі. Марына Альтшулер, старшы навуковы супрацоўнік Маскоўскай кансерваторыі, распавядаючы пра каляндарна-абрадавыя галашэнні, згадала пахаванне Дзеда ў Гарадоцкім раёне. Галіна Лабкова, загадчык кафедры этнамузыкалогіі Санкт-Пецярбургскай кансерваторыі, кажучы пра палявыя галашэнні ў Пскоўскай вобласці, адзначыла вялікую розніцу між поўднем і поўначчу рэгіёна. Адпаведна яе палявых назіранняў, дасюль адчуваецца розніца традыцый па розныя бакі мяжы колішніх Пскоўскай і Магілёўскай губерняў. Цалкам беларускай традыцыі быў прысвечаны даклад супрацоўніцы Расійскага інстытута гісторыі мастацтваў Галіны Таўлай “Плачавыя і смехавыя формы ў абрадавай культуры беларусаў і іх суседзяў”. Даследчыца мае беларускія карані і даследуе розныя часткі нашай краіны.